**E primăvară afară**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Martie bate la uşă,

S-a topit zăpada toată,

Înfloreşte o brânduşă,

Iarna pleacă bosumflată.

Soarele zâmbeşte vesel,

Colo, de pe-o frunzuliţă,

Se grăbeşte să-şi ia zborul

Cât e cald o gâzuliţă.

Vrăbiuţele desculţe

Ţopăie pe trotuare:

– Am scăpat de biciul iernii,

Bucuraţi-vă de soare!

Că dacă apare Dochia

Ar putea să ningă iară,

Însă neaua n-o să ţină,

Căci oricum… e primăvară!